CELEX: 32014D0389
Language: sk
Date: 2014-06-23 00:00:00
Title: 2014/389/EÚ: Vykonávacie rozhodnutie Komisie z  23. júna 2014 o dodatočných historických emisiách z leteckej dopravy a dodatočných kvótach pre leteckú dopravu, ktoré je potrebné zohľadniť vzhľadom na pristúpenie Chorvátska k Európskej únii  Text s významom pre EHP

24.6.2014   
            
            
               SK
            
            
               Úradný vestník Európskej únie
            
            
               L 183/135
            
         VYKONÁVACIE ROZHODNUTIE KOMISIE
   z 23. júna 2014
   o dodatočných historických emisiách z leteckej dopravy a dodatočných kvótach pre leteckú dopravu, ktoré je potrebné zohľadniť vzhľadom na pristúpenie Chorvátska k Európskej únii
   (Text s významom pre EHP)
   
      (2014/389/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Akt o pristúpení Chorvátska (1), a najmä na oddiel 10 časť I ods. 1 písm. a) prílohy V k nemu,
   keďže:
   
               (1)
            
            
               V oddiele 10 časti I ods. 1 písm. a) bode i) prílohy V k Aktu o pristúpení Chorvátska, ktorý sa týka všetkých letov medzi dvoma letiskami na území Chorvátska a všetkých letov medzi letiskom na území Chorvátska a letiskom na území mimo priestoru EHP (ďalej len „ďalšie činnosti leteckej dopravy“) sa stanovuje, že odchylne od článku 3c ods. 2 smernice Európskeho parlamentu a Rady 2003/87/ES (2) sa obdobie uvedené v článku 13 ods. 1, ktoré sa začína 1. januára 2013, začína pre ďalšie činnosti leteckej dopravy 1. januára 2014.
            
         
               (2)
            
            
               Podľa oddielu 10 časti I ods. 1 písm. a) bodu ii) prílohy V k Aktu o pristúpení Chorvátska Komisia odchylne od článku 3c ods. 4 smernice 2003/87/ES rozhodne o historických emisiách z dodatočných činností leteckej dopravy na základe postupu uvedeného v predmetnom ustanovení v období šiestich mesiacov odo dňa pristúpenia.
            
         
               (3)
            
            
               Celkové množstvo kvót, ktoré sa má prideliť prevádzkovateľom lietadiel, je vymedzené ako percentuálny podiel historických emisií z leteckej dopravy. V článku 3 písm. s) smernice 2003/87/ES sa historické emisie z leteckej dopravy vymedzujú ako priemer ročných emisií v kalendárnych rokoch 2004, 2005 a 2006 z lietadiel vykonávajúcich leteckú činnosť uvedenú v prílohe I k uvedenej smernici. V článku 3c ods. 2 uvedenej smernice sa stanovuje, že celkové množstvo kvót, ktoré sa majú prideliť prevádzkovateľom lietadiel, by sa malo vypočítať na základe uvedeného historického priemeru.
            
         
               (4)
            
            
               Komisii v súlade s článkom 18b smernice 2003/87/ES pri výpočte historických emisií z dodatočných činností leteckej dopravy pomáhal Eurocontrol. Za najlepšie dostupné údaje na výpočet historických emisií sa považovali komplexné údaje o letovej prevádzke obsiahnuté v databázach Eurocontrolu, a to konkrétne v databázach úradu Central Route Charges Office (Ústredný úrad traťových poplatkov) a jednotky Central Flow Management Unit (Centrálna jednotka pre manažment prepravného toku). Predmetné údaje obsahujú údaje o skutočnej dĺžke trasy každého letu. Emisie sa potom vypočítali za každý jednotlivý let, pričom sa použila metóda „Abatement of Nuisances Caused by Air Transport 3“ (zmierňovanie nepriaznivých vplyvov leteckej dopravy) a metóda „Calculation of Emissions by Selective Equivalence“ (výpočet emisií na základe selektívnej ekvivalencie). Táto koncepcia výpočtu historických emisií sa spresnila použitím informácií o skutočnej spotrebe paliva, ktoré na účely validácie výsledkov dobrovoľne poskytol reprezentatívny počet prevádzkovateľov lietadiel.
            
         
               (5)
            
            
               Vychádza sa z toho, že ročné emisie z dodatočných činností leteckej dopravy lietadiel vykonávajúcich leteckú činnosť stanovenú v prílohe I k smernici 2003/87/ES za kalendárny rok 2004 dosiahli objem 114 024 ton CO2. Ročné emisie z takýchto lietadiel sa za kalendárny rok 2005 stanovili na 126 827 ton CO2 a ročné emisie z takýchto lietadiel za kalendárny rok 2006 sa stanovili na 127 120 ton CO2. Historické emisie z leteckej dopravy predstavujú 122 657 ton CO2.
            
         
               (6)
            
            
               Podľa oddielu 10 časti I ods. 1 písm. a) bodu viii) prílohy V k Aktu o pristúpení Chorvátska sa odchylne od článku 3e ods. 3 písm. d) smernice 2003/87/ES v prípade dodatočných činností leteckej dopravy počet kvót, ktoré sa majú prideliť bezplatne, vypočíta vynásobením referenčnej hodnoty uvedenej v článku 3e ods. 3 písm. e) uvedenej smernice súčtom tonokilometrov zahrnutých do žiadostí predložených Komisii v súlade s oddielom 10 časťou I ods. 1 písm. a) bodom vi) prílohy V k Aktu o pristúpení Chorvátska.
            
         
               (7)
            
            
               Komisia po analýze žiadostí týkajúcich sa dodatočných činností leteckej dopravy, ktoré predložilo Chorvátsko v súlade s oddielom 10 časťou I ods. 1 písm. a) bodom vi) prílohy V k Aktu o pristúpení Chorvátska, a výpočtov historických emisií z dodatočných činností leteckej dopravy, ktoré poskytol Eurocontrol, dospela k záveru, že na referenčnú hodnotu špecifikovanú v článku 3e ods. 3 písm. e) smernice 2003/87/ES by sa nemal uplatniť jednotný korekčný faktor, ako sa stanovuje v oddiele 10 časti I ods. 1 písm. a) bode viii) prílohy V k Aktu o pristúpení Chorvátska.
            
         
               (8)
            
            
               Podľa oddielu 10 časti I ods. 1 písm. a) bodu iii) prílohy V k Aktu o pristúpení Chorvátska je odchylne od článku 3d ods. 2 smernice 2003/87/ES od 1. januára 2014 percentuálny podiel kvót pre dodatočné činnosti leteckej dopravy, s ktorými sa obchoduje formou aukcie, úmerný kvótam, ktoré zostali po výpočte počtu kvót, ktoré sa majú prideliť bezplatne podľa článku 3e ods. 3 písm. d) uvedenej smernice, a počtu kvót, ktoré sa majú vyčleniť na osobitnú rezervu podľa článku 3f uvedenej smernice.
            
         
               (9)
            
            
               Opatrenia stanové v tejto smernici posúdil Výbor pre zmenu klímy,
            
         PRIJALA TOTO ROZHODNUTIE:
   Článok 1
   Dodatočné historické emisie z dodatočných činností leteckej dopravy predstavujú 122 657 ton CO2.
   Článok 2
   Celkové množstvo kvót v Únii na dodatočné činnosti leteckej dopravy na každý rok v období od 1. januára 2014 do 31. decembra 2020 je 116 524.
   Článok 3
   Výpočty počtu kvót, ktoré sa majú prideliť na dodatočné činnosti leteckej dopravy v súlade s referenčnou hodnotou uvedenou v článku 3e ods. 3 písm. e) smernice 2003/87/ES sa zaokrúhľujú smerom nadol k najbližšej kvóte.
   Článok 4
   Celkové množstvo kvót v Únii, ktoré sa má prideliť bezplatne na dodatočné činnosti leteckej dopravy na každý rok v období od 1. januára 2014 do 31. decembra 2020, je 41 584.
   Článok 5
   Dodatočné celkové množstvo kvót v Únii, ktoré sa má vyčleniť na osobitnú rezervu, je 3 495.
   Článok 6
   Celkové množstvo kvót pre leteckú dopravu v Únii, ktoré má byť predmetom aukcie na každý rok v období od 1. januára 2014 do 31. decembra 2020, je 71 445.
   Článok 7
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Bruseli 23. júna 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 112, 24.4.2012, s. 6.
   
      (2)  Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).